Szigeti Gergő

**AZ A VÉKONY VONAL AZ ÖRÜLET HATÁRÁN**

egyfelvonásos

VIRÁG (Introvertált lány, Amszterdam)

TOMI (Magányos fiú, Budapest)

ÁKOS (Családos férfi, Budapest melletti falu)

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Színpad: középen három asztal, rajtuk ablakszerű keret – mintha monitorok lennének, melyek a színpad* *felé néznek, félkör alakban. A nézők látják az* *arcokat és a szereplők is egymást. A szereplők videótelefonálnak a jelenetekben, mindhárman* *harmincas éveik közepén vannak és nagyon jó* *barátok.*

*Virág a körmeit lakkozza, Miközben Tomi és Ákos beszélgetnek.*

TOMI Képzeld azt hallottam, hogy a Netflix előfizetők száma kétszámjegyűt nőtt a hónapban.

ÁKOS Tuti ők voltak, most már biztos, hogy ők terjesztettek el ezt a nyavalyát…

VIRÁG Nem, nem. Vagy az amerikai kormány volt, vagy a gyógyszercégek.

TOMI Ja, ja ja. Az Irén is azt mondja, hogy valami kínai gyógyszercég volt. És ő az egyiknél dolgozik, úgyhogy ez tuti infó.

VIRÁG És hogy vagytok?

TOMI Ááá, hagyjuk. Ma bementem a volt munkahelyemre elköszönni, és mindenki megkérdezte, hogy tényleg akarok-e kezet fogni. Ezek után már nem akartam.

ÁKOS Te hülye vagy.

TOMI De a csajok meg pusziszkodni akartak. Arra csak nem mondhattam, hogy nem.

VIRÁG És?

TOMI Kaptak puszit, de aztán az arcomat is telefújtam fertőtlenítővel.

ÁKOS Igazi paragép vagy.

VIRÁG És te Áki?

ÁKOS Minden fasza, a kölykök is jól bírják, Emese is vidám. Végre együtt a család.

VIRÁG Na csak várd ki a végét.

ÁKOS És a bulid hogy áll?...

TOMI A családosok lemondták.

ÁKOS Mondjuk érthető. Félnek, hogy megfertőzik a nagymamát.

TOMI Ja még Gézáék sem jönnek.

ÁKOS Komolyan? Pedig róluk azt hittem, hogy tuti.

TOMI Nem vádolhatom őket, megértem hogy félnek, és Géza hangja a telefonban, tele volt kétségbeeséssel.

ÁKOS Persze hogy fél, én is félnék a helyében.

VIRÁG Mi a baja?

ÁKOS Minden nap tömegközlekednie kell. Nem mehet home officeba sem.

VIRÁG Úristen, na ő aztán egy igazi hős.

ÁKOS És te?

VIRÁG Sajnálom de most már tuti, hogy én sem jöhetek, ma lezárták a repteret. De majd betárcsázok.

TOMI Én meg kiraklak tévére és virtuálpartizunk.

ÁKOS De ugye foci lesz ma?

TOMI Ma még igen.

ÁKOS Mi az hogy ma még igen?

TOMI Én már semmiben sem vagyok biztos. Ki tudja, lehet, hogy a labda is fertőz.

ÁKOS Meg a hülyeség. De amúgy olyan nyugodtnak tűnsz.

TOMI Jaja, már nem olvasok híreket, csak online nézek sorozatokat, anyámékat is előfizettem mindenre, mondtam, hogy vásároljanak be egy hónapra. Rendeltem nekik egy kenyérsütő gépet, így legalább lefoglalják magukat.

VIRÁG Ez jó ötlet.

ÁKOS Látod, vannak még jó ötleteid!

VIRÁG Képzeljétek srácok, megjött a Sári Argentínából, ma beszéltem vele.

ÁKOS *(rémülten)* És ő is jön a buliba?

TOMI Persze, ott még nincs semmi para.

ÁKOS Nem akarod, hogy karanténba menjen?

TOMI Miért?

ÁKOS Mert járt egy reptéren.

TOMI Én meg az utcán, meg a metrón, meg a boltban, meg a Sárinál.

VIRÁG Amúgy Hollandia is elesett, már ugyanaz van itt is, mint olaszban.

TOMI Miért, mi van?

VIRÁG Full karantén. Kijárási tilalom. Ma már nem mehettünk ki, csak engedéllyel.

TOMI És a lökött csávód?

VIRÁG Ő zsaru, dolgozik ezerrel. Amúgy meg ő is tök nyugodt volt. Ma mindenki olyan nyugodt. Mondtam, hogy hazafele hozzon egy kis füvet, én már nem mennék le, csak szkafanderben. Amúgy meg menjen ki, aki akar. Én imádom ezt az egészet. Az életem lett az új normál. Végre senki nem csesztet, hogy miért nem megyek szombat este sehova.

ÁKOS Ja látom, egészen kivirágoztál ebben a nyomorban.

TOMI A kis introvertált tündérkénk repked.

VIRÁG Repkedek ám. Meg épp egy csendéletet festek. Ott van mögöttem.

TOMI Wow. Nem rossz, nekem is festhetnél valamit. Valami szexit.

ÁKOS Persze, mi mást? Hogy arra tudj rejszolni.

TOMI Egy képre rejszolni? Minek, ha ingyen van a Pornhub extra.

ÁKOS Komolyan? És csak most mondod?

VIRÁG Neked meg minek Pornhub extra 4 gyerek után? Ott már semmi újat nem fogsz találni.

ÁKOS Azt csak hiszed. Múltkor is olyat láttam, hogy*.(elharapja)*

TOMI Folytasd csak, folytasd. Mit láttál?

ÁKOS Majd mesélek. Csak épp bejött egy kiskorú.

TOMI Szia Beni. *(Integet)*

VIRÁG Amúgy, remélem a Trump is elkapja.

TOMI Azt én is, ha már a szerencsétlen kanadai miniszterelnök is.

ÁKOS De őt tuti megmentik.

TOMI Remélem Trumpot nem.

ÁKOS Nincs olyan szerencsénk, a hülyék mindig túlélik.

TOMI Hallottad, hogy lehet hogy az Orb...

ÁKOS *(közbevág)* Kussolj, még lehallgatnak, aztán minket is bevisznek és mesterségesen megfertőznek a halálos verzióval.

TOMI És még én vagyok paranoiás.

ÁKOS De hát köhögött meg minden.

TOMI Tegnap te is rámtüsszentettél.

ÁKOS De én csak megfáztam.

TOMI Az is egy koronavírusfajta.

ÁKOS Ne már, akkor elkaptam én is?

TOMI El.

ÁKOS Baszki. Úgy tudtam, mondtam is Emesének, hogy én már tuti túl vagyok rajta.

TOMI Nyugi, ez csak a COVID 11. Nem halálos. De ahogy látom, a hülyeség az.

ÁKOS De állítólag van egy mutálódott halálos verziója is, azzal iktatják ki a hatalomnak nem kívánatos egyedeket.

TOMI Te tényleg hülye vagy.

*A két srác telefonja pittyeg. Megnézik. Virág* *felnéz a körömfestésből.*

VIRÁG Na mi van?

TOMI Kijárási tilalom van. Mostantól.

VIRÁG Yayyy. Üdv a klubban.

*Színpad elsötétül, majd újra kivilágosodik. Tomi* *némán tátog.*

2. CHAT

VIRÁG Nem hallak.

*Tomi elkezd beszélni.*

TOMI És most?

VIRÁG Most jó.

ÁKOS Hogy bírod a világvégét?

TOMI Azt hiszem visszaköltözöm az exemhez...

ÁKOS Várj egy picit.

*Kihajol a képből.*

TOMI Mert?

ÁKOS Keresem a vadászpuskát, amivel agyonlőlek mielőtt megfertőzöd a világot az agyevő vírusoddal...

TOMI Most miért?

ÁKOS Attól, hogy megáll a világ, gondolkozni még kellene. Emlékezz arra, hogy miért szakítottatok. Hogy Mennyire érezted magad szarul egy egytől tízig tartó skálán?

TOMI Tíz.

VIRÁG Na és hány év kemény munkánk van abban, hogy lebeszéljünk arról a vérszívó piócáról?

TOMI De ő is egyedül van.

ÁKOS Te is tényleg kezdesz megzakkanni.

VIRÁG Egyetértek Ákossal. Inkább aludjál rá kettőt, vagy tizenkettőt...

TOMI De olyan kurva szar egyedül.. és legalább hívj vissza, ha hívlak. Baromira szar ám ...

ÁKOS Jól van te kis érzékeny lelkű. Mentségemre szóljon, hogy épp ovulál a nejem...

TOMI Egy ötödiket is akartok?

ÁKOS Én nem. Bár ő azt mondja, hogy az öt gyerekre teljes adómentesség jár és egy ingyen kombi. És hát egy nagyobb kocsi meg jól jönne, különösen most, hogy ennyit járunk bevásárolni.

TOMI Engem meg lehet, hogy kirúgnak.

VIRÁG Hát ez egy különösen jó hír, rá is gyújtok.

*Virág rágyújt egy füves cigire.*

ÁKOS Minek kellett neked most váltani?

VIRÁG Hát tudtam én, hogy ez lesz?

ÁKOS Nyugi van. Nincs hiteled, ha kell akkor meg segítünk.Nem hagyom, hogy újra összeállj azzal a Szörnyella De Frásszal. Küldök neked kaját, Viri meg fizeti a számláidat. A fegyverbiznisz biztos jól megy, nem igaz? Fegyverekre mindig szükség lesz, különösen most, nem?

VIRÁG Köszi, hogy így beosztod a fizum, de természetesen ha szükséges én is hozzájárulok a költségeidhez, de szexuális segédeszközökre nem adok. Kézfertőtlenítőre, meg maszkra viszont szívesen küldök egy kis alamizsnát az otthon maradt csóró barátoknak.

TOMI Nagyon kedvesek vagytok. Amúgy meg a te hiteledet sem kell most fizetni. Tudod ez ám mekkora húzás? Hogyan nyerjünk meg egy választást 4 év múlva...

ÁKOS Zseniális. És én nem is panaszkodom.

TOMI Azért, várjuk ki a végét. Jön itt még egy IMF hitel, meg két számjegyű infláció meg munkanélküliség...

VIRÁG Meg 400 forintos Euró...

TOMI De az neked jó.

VIRÁG Miért is lenne nekem jó?

TOMI Mert itthon többet tudsz vásárolni.

VIRÁG És azt nem akarod elmondani, hogy hogy menjek haza? Gyalogoljak? Mert repülni egy darabig nem fogunk. Itt meg amúgy semmi sem lett olcsóbb, maximum a tulipán. Niels minden nap meglep egy csokorral. Olyan cukker.

TOMI És tuti lesz megint rezsicsökkentés.

ÁKOS Meg zombi apokalipszis is, ha így haladunk.

TOMI Szerintetek a menhelyek nyitva vannak? Adoptálnék valami állatot?

VIRÁG 40 négyzetméterre? Ne legyél már állatkínzó!

ÁKOS Ha már az állatok a téma, ma kipróbáltunk Mesivel egy új pózt.

VIRÁG Mi a neve? Várj kitalálom. Így téged elnézve: Döglött daru?

ÁKOS Majdnem. A magányos kutya. Megjött neki, úgyhogy csak vonyítottam.

TOMI Asszem sírok.

ÁKOS Ugyan, inkább igyunk, ha már szexelni nem tudsz.

TOMI Holnapra tuti bekattanok.

VIRÁG Akkor menj és verd ki, s utána holnaputánig iszunk.

*Mindenki feláll és hoznak egy üveg piát.*

VIRÁG Tényleg havazik? Ja nem csak fehér pöttyöket látok a szemem előtt. Túl sokat tévézek.

TOMI Várjatok, anyám hív. Halló....Igen megvagyok...Hogy elmentél a Sparba?.... Mondtam, hogy maradjatok otthon a f@szba... Nem érdekel, hogy nincs kenyér, használd a kenyérsütőt..... Akkor olvasd el a használati utasítást..... Akkor vedd fel a szemüveged..... Akkor egyél rizst.... De, meg lehet szokni.....Igen, jól vagyok... Nem, nem vagyok ideges, csak feszült.... Nem, nem emeltem fel a hangom, csak rossz a vonal....Nem Anyu, fogalmam sincs mikor lesz vége, majd ha 27 fok lesz, akkor állítólag megdöglik... Tényleg jól vagyok.... Jó, holnap beszélünk... Én is szeretlek...Szia...

VIRÁG Tényleg jól vagy?

TOMI Amúgy nem vagyok jól. Ki a franc lenne jól? Még Mészáros Lőrinc sem. Pedig, neki van megtakarítása, meg bezárt szállodái.

ÁKOS Tényleg, igazán adhatna egy kis pénzt lélegeztetőgépre. Te most sírsz?

TOMI Nem, nem sírok, csak furcsán pislogok.

ÁKOS És hogy nézel ki? Mi van rajtad?

TOMI Pizsamában vagyok tegnap este óta. Le kéne zuhanyoznom. Meg enni valamit.

ÁKOS Na koccintsunk.

VIRÁG Egi.

ÁKOS/TOMI Egi.

*Színpad elsötétül, majd újra kivilágosodik. Csak*

*Tomi látszik. Telefonál.*

3. CHAT

TOMI Szia... Igen megvagyok, szarul... Nem, nem vagyok beteg. Csak félek.... Nem, az nem normális. Csak a régi életem akarom vissza. Holnap átmegyek, jó?...Miért ne?...Ez most komoly?...Elfogyott a mosószer és nincs tiszta ruhátok?... Meztelenül? Engem nem zavar, járok nudista strandra... S ha viszek mosószert?... Nem, nem voltam sehol, csak a Metróban... Jó akkor nem megyek... Nem, nem sértődtem meg, csak...Igen megértem. Csak hiányoztok... Nem megvan még... Igen láttam, az előbb voltam WC-n, ott volt a szokott helyén középen balra csapva... Jó, akkor Skypeoljunk. Nem, tényleg nem zavar a meztelenség... Jó akkor vegyél fel egy pólót. Nem, nekem van tiszta ruhám... Tudom, igen és szar. Én is szeretlek.

*Tomi Skypja pittyeg. Ákos hangja hallatszik.*

ÁKOS Na, mi van Putyi?

TOMI Azt hiszem kezdek begolyózni így egy hónap után, nem tudom hogy fogok kibírni még kettőt. Elvesztjük a tavaszt, úgyhogy elkezdem kipakolni a nyári holmikat. Nem látlak.

*Ákos bekapcsolja a kamerát.*

ÁKOS Mi az a kezedben, egy kés?

TOMI Tegnap elég sötét gondolataim voltak.

ÁKOS Hagyd ezt abban vagy komolyan átmegyek és kinyírlak én, nem kell várnod a vírusra.

TOMI Csak szar. Nem bírom az egyedüllétet.

ÁKOS Randizzál, van egy csomó új online dating app.

TOMI És te meg ezt honnan vágod? Csak nem?

ÁKOS Én? De jó is lenne. A szomszéd nő állandóan ezen pörög. De átküldöm neked az app nevét, regisztrálj fel, amíg felkelek. Viri is most írt hogy jön.

TOMI Te még ágyban?

ÁKOS Még alszunk, szombat van.

*Ákos a távolból hallatszik.*

TOMI *(közben gépel)* Szombat? Én meg leültem a gép elé dolgozni, s nem értettem, hogy mindenki miért offline. Ja és képzeld bekopogott a szomszéd csaj, hogy megkérdezze jól vagyok-e. Olvassa a pamfletjeim a facebookon. Behívtam kávézni, kiderült hogy valami híres operaénekes. Milánóban szokott fellépni.

ÁKOS Na oda se kell mennie mostanában.

TOMI Amúgy egész jó fej, és még jól is néz ki.

ÁKOS Akkor menjél rá.

TOMI Áh, túl öreg. Mit kezdjek egy 31 évessel?.

ÁKOS Igaz, azt már nehéz meggyőzni. És hogy áll a Tinder?

TOMI Van két új match-em, Fruzsi és Alida, volt egy harmadik is, de őt elvesztettem amikor a sztenderd beköszönő üzenetben nem írtam át a nevét. Az Évának nem örült annyira. De Fruzsival alakul a dolog.

ÁKOS Hogy fogtok találkozni?

TOMI Virtuálisan pizzázunk.

ÁKOS Az meg hogy?

TOMI Rendelek pizzát neki is, meg nekem is és Skype-on keresztül megesszük....

ÁKOS Az egész intim. És utána?

TOMI Social Distance Dancing. Beállítunk egy-egy széket a nappaliba, arra rárakjuk gépet és táncolunk a szék körül, mint a lepkék a lámpa körül.

ÁKOS Ez jól hangzik. Vagy inkább nem. Még nem tudom eldönteni.

TOMI Aztán talán lesz camszex is.

ÁKOS Remek. Egyre jobb. És ha majd gyereket akartok, küldesz neki anyagot postán, ő meg megtermékenyíti magát, te meg közben kamerán nézed?

TOMI Ott még nem tartunk, de kössz a tippet. Még gondolkodom rajta... Na közben sikerült felregisztrálnom.

ÁKOS És megjött Viri is.

*Virág bekapcsol.*

VIRÁG Szasztok. Bocs, csak zongoráztam s itt a karanténban úgy érzem, hogy megszűnik az idő.

TOMI Zongoráztál? Ez valami új hobbi?

VIRÁG Aha, online órákat veszek. Valami hihetetlenül jó és borzasztóan kikapcsol. Mióta Niels home officeban csinálja az zsaru adminisztrációját a falnak megyek. Állandóan csak beszél és beszél a zavarba ejtően jóképű kollégáival... A végén még kénytelen leszek megtanulni hollandul, mert más sem hallok mint, ezt a karattyolást. Mintha egy német lenyelt volna egy varjút.

ÁKOS Nekem mondod? Emesével állandóan beszélgetni kell.Rájöttem, hogy olyan mintha egy ötödik gyerekem lenne. Állandóan kérdez, kommentál. Aztán mondok neki valamit, nem tetszik neki, s aztán meg összeveszünk valami apróságon. Mondjuk eddig olyan mint bármelyik gyerek.Utána meg jön a békülős szex. Naponta ötször. Azt hiszem szándékosan csinálja. Teljesen nimfomán. Már lassan fel sem...

TOMI Értük, értjük. Viszont képzeljétek, ma már nem akartam sírni...

ÁKOS Akkor megnyugodott a kicsi lelked?

TOMI Meg.

ÁKOS Na hogyhogy? Lélegeztetőgépre kapcsoltad?

TOMI Nem, átmentem a szomszédhoz. Kizárta magát, én meg életem kockáztatásával átmásztam a teraszára és beengedtem. Hálából megkínált egy cigivel, meg egy itallal. De azt hiszem az övé sem hagyományos cigi volt.

ÁKOS És? megdugtad?

TOMI Neem, dehogy. De most minden jó és tele van unikornissal.

VIRÁG Helyes, akkor én is rágyújtok egyre. Te milyentől látsz unikornist? Állítólag az albántól jönnek az egyszarvúak, az afgántól meg a szörnyek.

*Virág közben rágyújt és beleszív.*

ÁKOS Még jó hogy nem a T-Rex.

TOMI Fogalmam sincs, valami kommersz helyi.

VIRÁG Sic transit gloria mundi.

ÁKOS Az is valami dinoszaurusz?

VIRÁG De műveletlen vagy.. Azt jelenti, hogy így múlik el a világ dicsősége.

ÁKOS Jaa, vágom.. Látom gyorsan hat a cucc. Ilyen kis filozófikus lettél.

VIRÁG Most mondanám, hogy latinul is tanulok, de ez alapműveltség. Amúgy gondolkodtam, hogy kéne még kezdeni valamit a rengeteg szabadidőmmel.

*Színpad elsötétül, majd újra kivilágosodik. Ákos és* *Virág látszik, Tomi a távolból hallatszik, majd* *leül az első mondatánál.*

4. CHAT

ÁKOS Na?

TOMI Edzek, pillanat. Na vagyok.

ÁKOS Nekem is kéne, de végső soron marad a szex.

TOMI Mit nem adnék, ha nekem se a TRX-en kéne levezetnem a...

VIRÁG (közbevág) Egyre hosszabb a hajad meg a szakállad. De jól áll.

ÁKOS Emesének nem tetszik és szúrja, így már csak napi háromszor akar. És ott mizu?

ÁKOS Takarítunk.

VIRÁG Ti is?

ÁKOS Jaja. A világ tele lesz tiszta lakásokkal.

TOMI Meg terhes nőkkel. A hajról jut eszembe, hogy beszéltem a fodrászommal, megígértem neki, hogy nem nyúlok a hajamhoz.

ÁKOS Hát ne is, így még épp emberi formád van.

TOMI Szegény panaszkodott, hogy ha kiszabadultunk mindenfelé lenőtt hajú nőcik fognak mászkálni, kész esztétikai rémálom lesz.

ÁKOS Tényleg ez a legnagyobb baja?

VIRÁG De hát fodrász, mi más baja lenne?

TOMI Gondolj bele mit érezhetnek a plasztikai sebészek nap mint nap? Elég csak kimenniük az utcára, és nekik még egy járvány sem kell hozzá.

VIRÁG Tegnap megtartottuk az első nemzetközi virtuális italozós partinkat 27 országból, DJ is volt.

TOMI És milyen volt?

VIRÁG Keserédes. A bor is meg az egész bulika. A végére totál lealjasodunk és bealudtunk. Valami hiányzott ebből az egész cyberpartyból.

ÁKOS Na mi?

VIRÁG Talán az élet. Na de mindegy, Azért ezt a hat hetet egész jól túléltük, nem igaz?

TOMI De de. Én legalábbis.

VIRÁG Biztos?

TOMI Ja, azt hiszem. Bár olyan fura az egész. Néha egész jó minden, néha egészen pokoli.

ÁKOS Azt hiszem értelek.

TOMI Készülj fel, jövő héttől már jöhet a szükségállapot.

ÁKOS Az olyan mint a zombi apokalipszis idején?

TOMI Pontosan, valami olyasmi. Vagy inkább valami Észak Koreaszerű.

VIRÁG De hát ez mégis csak ez az EU, itt csak nem tesznek semmi olyat, ami...

ÁKOS *(közbevág)* Most már vigyázz mit mondasz.

TOMI Igen, itt minket bármiért lecsukhatnak. Még az EUzásért is.

ÁKOS *(halkabban)* A szüleim azt mondták a migránsok tehetnek róla, hogy könnyebben bejussanak az országba. Meg a Soros és a háttérhatalom.

VIRÁG Mi van? Mi a francról beszéltek?

ÁKOS Hát tudod. A határnál, a kerítésnél két méter távolságot kell tartani a katonáknak a vírus miatt. És a migránsok így könnyebben kicselezhetik őket és átjuthatnak. Szóval nem a kínaiak meg a gyógyszercégek szabadították ezt az egészet a világra, hanem a Gyuri bá.

VIRÁG Te most hülyéskedsz. Hogy mondhatnak ilyet? Ők tanult emberek.

TOMI Ja, de a diploma nem mentesít a hülyeség alól. Szóval váltsunk inkább témát.

VIRÁG Olvastam egy érdekes publikációt, hogy az USA most vesztette el igazán a vezető szerepét és kezd körvonalazódni egy EU - Kína nagyhatalmi centrum.

ÁKOS Éles váltás.

TOMI Most komolyan politikáról akarsz beszélni?

VIRÁG Ha már itt Sorosoztok. Amúgy én őszintén nem bánom, hogy az amerikaiak szívnak egy kicsit. Túl nagy volt az arcuk, talán végre rájönnek, hogy rosszul választottak. És amúgy meg szeretem a kínai kaját.

ÁKOS Én is szeretem a kínai kaját, mégsem szeretném ha mindenhol hieroglifákkal lenne teleaggatva a város.

TOMI A hieroglifa egyiptomi.

VIRÁG Igazából hierografikus írásnak hívják és a kínai is az, szóval nem mondtál túl nagy hülyeséget.

TOMI De okos valaki.

VIRÁG Igen, de egy pillanat és jövök, csak kiveszem a töltött hattyút.

*Virág eltűnik egy pillanatra.*

ÁKOS Töltött hattyút? Mi ez, elfogyott a csirke?

VIRÁG Nem, csak Trónok Harcás tematikus főzést tanulunk Nielssel.

TOMI Trónok Harca tematikus főzőtanfolyam? És mi van a zongorával?

VIRÁG *(távolból)* Nagyon jól megy, már három zongoraversenyt tudok Beethoventől.

TOMI Amúgy kicsit nyúzottnak tűnsz.

*Virág visszajön.*

ÁKOS Ja, csak még be vagyok állva... Elég húzós volt a tegnap esti italozás.

VIRÁG Azt hittem nem iszol többet.

ÁKOS Ez kérlek terápiás italozás. Más terápiás jelleggel főz, én iszom.

VIRÁG És kivel ittál?

ÁKOS Emesével. Az igazság az, hogy mégsem viseljük olyan jól a bezártságot.

TOMI A gyerekek miatt?

ÁKOS Ja. Most egyet bezártam a pincébe, a második épp zombikat írt, a legkisebbet most viszem elásni a kertbe, a negyedik eltűnt és remélem nem kerül elő még egy darabig.

VIRÁG Sok?

ÁKOS Rengeteg. Ha ennek vége elköttetem magam. Mesi pedig kap valami nagyon drága dolgot.

TOMI De szép is a család. És a meló?

ÁKOS Na abban legalább jók vagyunk, mindenki orvosimaszkokat varr a nappaliban - anyós, nővér, szomszéd.

VIRÁG Jön egy válság, s te mindig megszeded magad.

ÁKOS Ez van, a kereslet diktál. Most senkinek sem kell a levendulaolaj, helyette levendulaszappant főzök. Cserébe viszont az idegeimnek annyi.

TOMI Én csak chilis babot főzök, de lassan elfogy a konzervem. Azon gondolkodtam, hogy mi lenne, ha vennék pár tyúkot a teraszra. Legalább lenne friss tojás.

ÁKOS Ugye tudod, hogy ahhoz kell egy kakas is?

TOMI Ez most komoly?

ÁKOS Környezetismeret, 6. osztály. Vagy te akarod megcsinálni a tyukocskákat?

TOMI Minden nap tanul az ember. Ja és amúgy ma kirúgtak.

ÁKOS Így már érthető a nyomorod. De nem tűnsz levertnek, meg nem is hívtál.

TOMI Jól vagyok. Meg nem érdekel. Pár hete tőzsdézek, tanultam egy új stratégiát és már rongyosra kerestem magam, szóval amúgy is felmondtam volna.

ÁKOS Akkor most örülünk?

TOMI Aha. De lassan mennem kell, majd este még hívlak. El kell kezdenem készülődni: hajmosás, borotválkozás, körömvágás, meg kivasalom a pólóm, és megkeresem a kesztyűm.

ÁKOS Hova készülsz?

TOMI Csak leviszem a szemetet, aztán megyek virtuálisan snowboardozni a barátnőmmel. Itt már esik a hó.

*Virág és Ákos is nagyon meglepődnek.*

VIRÁG Hó?

TOMI Aha, visszajött a tél.

ÁKOS Barátnő?

TOMI Aha, Fruzsi. Most már hivatalosan is járunk. Majd este bemutatom.

ÁKOS Na gratulálok.

VIRÁG És hol fogtok snow boardozni kijárási tilalom idején?

TOMI Kinyitom a teraszajtót, hogy jó hideg legyen és Playstationön toljuk.

*Színpad elsötétül, majd újra világos. Virág, Ákos* *és Tomi chatelnek.*

5.CHAT

VIRÁG “Hallotok?”

TOMI Aha, csak nem látszol.

VIRÁG Most?

TOMI Aha, most jó.

VIRÁG Na most jó, látlak mindkettőtöket. Tomi, olyan fáradtnak tűnsz.

TOMI Totál kivagyok. Ma lementem a kínai diszkontba.

ÁKOS Kínaiba? Úristen minek? Legalább maszkot vittél?

TOMI Nem, de rögtön vettem a pénztárnál, meg gumikesztyűt is.

ÁKOS Neked annyi. Tuti elkaptad. És mennyi volt a maszk?

TOMI Ezeröccá...

ÁKOS Az nem rossz, mi drágábban adjuk. És a gumikesztyű?.

TOMI Öccá.

VIRÁG Lélegeztetőgép is volt?

TOMI Százezeröccá.

VIRÁG És mi az a füst a háttérben?

TOMI A ruháim.

VIRÁG Elégeted a ruháid?

TOMI Igen, hozzámértek a boltban. Többen is.

ÁKOS De elég lett volna kimosni őket.

TOMI Tudom, de elromlott a mosógép.

ÁKOS És ha a kezedhez értek volna hozzá és nincs szappan, akkor levágod?

TOMI Határeset.

VIRÁG De amúgy jól vagy? A csajod?

TOMI Jól vagyunk köszi, elég jól.

VIRÁG Hát ez remek. Sokat beszéltek

TOMI Aha, mindennap videochatelünk folyamatosan. Együtt reggelizünk, ebédelünk, meg vacsizunk, táncolunk, meg közös filmezés és borozás. És már be is mutatott a barátainak meg a családjának is.

VIRÁG Te szerelmes vagy.

ÁKOS Jeez, te tényleg szerelmes vagy.

TOMI Hát, nem is tudom. Még sosem láttam élőben, de olyan mintha folyton itt lenne.

ÁKOS Remélem jó illata van. Nem kérdezted, meg, hogy milyen parfümöt használ?

VIRÁG Meg hogy milyen sampont és tusfürdőt?

ÁKOS Oh igen, az nagyon fontos. Hogy jó illata legyen. Azon dől el minden.

TOMI Majd megkérdezem

ÁKOS És mizu nálatok Amszterdamban? Te megint füvezel?...

VIRÁG Persze. Szerinted, hogy bírják ki a hollandok? Ha még bringázni se lehet. Szóval leküldtem Nielst, hogy hozzon még egy nagy adag zöldet. Tudod itt ez olyan mint Amerikában a fegyver. Létszükségleti cikk, az alkotmányban is benne van, hogy mindenkinek biztosítani kell a napi adagot. Ő már betépett és épp kergeti a gumikacsákat a kádban. És mi van veled? Ma is olyan nyúzott vagy.

ÁKOS Látod az ősz hajszálaimat?

VIRÁG Igen, és?

ÁKOS És vagy megölöm az asszonyt vagy elválunk.

TOMI Mi a szar?

ÁKOS Rájöttem, hogy egy sárkány.

VIRÁG De hát eddig is az volt.

ÁKOS De most már pikkelyei is vannak és tüzet is okád.

VIRÁG De főz még rád?

ÁKOS Ja, és tuti meg akar ölni. Híztam 8 kilót, a koleszterinem és a vércukrom az egekben. Ha én nem ölöm meg ő fog kinyírni.

TOMI És a koronavírust meg a háttérhatalom szabadította a világra.

VIRÁG És a kölykök?

ÁKOS Mittudomén. De nem is érdekel már. Van elég belőlük. Fogalmam sincs hol vannak, már nem hallgatnak rám. Őket is ellenem hangolta az a dög. Már csak arra a sárkányra hallgatnak.

VIRÁG Nem gondolod, hogy ez csak a problémáid kivetítése az egyetlen melletted élő felnőttre, és valójában a problémát magadban kellene megtalálnod?

ÁKOS Milyen kis pszichológus lettél.

VIRÁG Ugye? Egy online pszichológiakurzust végzek. És mondd, te hogy éled meg, hogy már nem hallgatnak rád és nem kapsz elég figyelmet?

ÁKOS Hagyjunk inkább engem.

VIRÁG Mondd mi nyomaszt még ennyire? Mert látom van itt még más is.

ÁKOS Mindennek a tetejébe megjöttek a szúnyogok is.

TOMI Akkor lassan lesz még malária, meg a zika is. És legalább elfelejtjük ezt a szart.

ÁKOS Nyugi nem fogjuk, őszig itt leszünk bezárva, a háttérhatalom gondoskodik róla, hogy tudjuk hol a helyünk.

TOMI Addig tutira kinyírom magam.

ÁKOS Van légkondid nem? Kibírjuk a 35 fokot is meg a 40et...

TOMI Újra fogalmazom azt, amit a múltkor mondtam: a világ tele lesz terhes nőkkel, valamint elhízott, alkoholista és elvált emberekkel.

ÁKOS Meg félbolond zombikkal.

VIRÁG A terhessel tutira egyetértek, itt mindenki szexxel.

TOMI Te is terhes vagy?

VIRÁG Nyet.

ÁKOS Nyet? Oroszul tanulsz?

VIRÁG Da.

ÁKOS Remek. A háttérhatalom és Putyin. Kezdem tapasztalni az őrület jeleit magamon.

TOMI Én is egyre többet beszélek magamban. Nem akarok megőrülni. Nem akarok bezárva lenni egész nyáron.

VIRÁG Ne kezdjetek el nekem sírni.

TOMI Jó, megpróbálok józan maradni, mert már zsebkendőm sincs, meg kajám se nagyon...

ÁKOS Hát a kaja az nálunk is fogytán.

VIRÁG Nem baj, legalább nem híztok tovább, mi napról napra csökkentjük a fejadagot, máshogy nem megy.

TOMI Tisztára úgy érzem magam, mint egy börtönben.

ÁKOS Állítólag 30 nap múlva szabadulunk, akkor legalább elkezdhetünk visszaszámolni. Mikor is?

TOMI Június 4.

ÁKOS Majdnem a függetlenség napja.

VIRÁG Összeurópai szabadulás lesz.

TOMI S ha ráhúznak még egy hónapot, az már tényleg a függetlenség napja.

VIRÁG Milyen ironikus lenne, ha július 4.-én szabadulnánk.

TOMI Csak az UFO-k ne jöjjenek.

ÁKOS Vagy jöjjenek és szabadítsanak ki. És vigyenek magukkal.

VIRÁG Amúgy, az új kedvenc sorozatom egy női börtön lakóiról szól. Egészen jól tudok azonosulni a problémáikkal. Bezártság, magánzárka, monoton kaja, egyhangú napok..

TOMI *(közbevág)* No szex.

VIRÁG Már hogyne lenne szex, csak az másfajta szex. Itt a való életben legalább magánzárka nincs és van szex.

TOMI Van még négy doboz söröm. Megisszuk?

VIRÁG Várjatok hozok egy üveg bort.

ÁKOS Nézünk valami filmet is?

VIRÁG Válasszatok ti és szóljatok ha indíthatom.

*Színpad elsötétül, majd újra világos. Virág, Ákos* *és Tomi chatelnek.*

6. CHAT

ÁKOS Két hete a szúnyogok, ma a galambok szálltak meg minket. Tele van a terasz meg a kert mindenfajta állatokkal.

VIRÁG Kész Hitchcock.

TOMI Hiába, a természet utat tör magának.

VIRÁG Amúgy meg itt is tele van mindenfajta élőlénnyel az utca: róka, kenguru, emu.

TOMI Hogy mi?

VIRÁG Az emuk elszabadultak egy farmról. A kenguruk meg az állatkertből. De ezek az idióta biológusok azt mondják, hogy állítólag jót tesznek az ökoszisztémának, és nem baj ha invazív fajok, mert egy csomó hasznuk is van.

ÁKOS Minvazív?

VIRÁG Nem helyi lakos. De mindegy. Szóval a lényeg, hogy mostantól hivatalosan is védettnek minősülnek és senki nem piszkálhatja őket. Rotterdam város még a címerébe is bele akarja rakni őket.

TOMI Ezek a hollandok tényleg idióták.

ÁKOS Kiváncsi vagyok mikor térnek vissza a dínók.

VIRÁG Ha így haladunk még pár év. Kínában sikerült kinyerni dínó dns-t valami borostyánba szorult szúnyogból.

ÁKOS Ne folytasd, nem akarom hallani. Épp elég állatságot hallottam ma már. Inkább mesélj, hogy megy a fegyverbiznisz?

VIRÁG Jól, jól. Épp egy új modell marketingjén dolgozom. Bár ma felhívott a főnököm, hogy hogy vagyok. Sosem tett még ilyet, és ettől jobban megijedtem, mint egy koronavírusos zombitól.

TOMI Képzeljétek, a múltkori kínai incidens után ma bementem a Lidlbe. Gumikesztyű, maszk, bukósisak, szkafander; csak a szokásos viselet. 2 métert tartva mindenkitől, türelmesen vártam hogy bejussak. Vártam a csodára, ami sohasem jön már el...

ÁKOS Jó, hogy ilyen vidám vagy, és?

TOMI Sikerült belépni a boltba. Amikor észrevettem, hogy egy kb. 8 év körüli, jól táplált két copfba kötött hajú kislány jár a sorok között és szisztematikusan szórta szét a vírusait, minden védőfelszerelés nélkül. MINDENT megfogott kivétel nélkül, a láncfűrésztől a zsemléig... És közben köhögött. Hangosan, szárazon, nem hurutosan. Az anyja pedig sztoikus nyugalommal terelte a sorok között maga előtt, mint egy birkát a vágóhídra... Bakker... Konkrétan pánik volt, a tömeg úgy oszlott ketté előttük, mint a Vörös tenger Mózes előtt. Én eldobtam a kosaram és kirohantam, mögöttem még egy tucat ember rohant fejvesztve. Igazán apokaliptikus volt.

VIRÁG Csodás. Örülök, hogy túlélted. Amúgy itt is eljött a világvége, pedig már csak két hetet kellene kibírniuk ezeknek a sajtzabáló idiótáknak.

ÁKOS Na mi, előjöttek a fapapucsos zombinagyik vagy elfogyott a szobabicikli?

VIRÁG Majdnem. Valami parazita megszállta az összes marihuánaültetvényt és az egész termésnek annyi. A határok meg lezárva, utánpótlás nincs. Az emberek lázadnak, törnek-zúznak, kocsikat gyújtanak fel, kirakatokat törnek be. A kormány tehetetlen. Ez az egész helyzet nagyobb para mint az egész vírusőrület.

ÁKOS Most mondanám, hogy átérzem a fájdalmukat, de nem. És te legalább jól vagy?

VIRÁG Nem is tudom, most hogy nem vagyok beszívva elkezdtem írni egy forgatókönyvet. Elvégeztem egy online gyorstalpalót hozzá és elküldem egy ismerősömnek a szinopszist Hollywoodba. Az meg teljesen rákattant.

TOMI Rákattant? Ezt meg hogy érted?

VIRÁG Ismeri Spielberg asszisztensét. Kért pár oldalt, elküldtem neki, ő meg tovább küldte, az asszisztens meg megmutatta az öreg csókának. Aki meg állítólag fullra beleszeretett és akarja az egészet. Azt mondta, holnap felhív.

ÁKOS Te most szórakozol.

VIRÁG Eskü.

TOMI Hát... gratulálok. Majd vigyél el a bemutatóra, még sosem voltam Amerikában.

VIRÁG Ha eljutunk odáig elintézem.

ÁKOS Ebből az egész szarból úgy tűnik te kerülsz ki egyedül győztesen. Nincs közöd véletlenül a járványhoz?

VIRÁG Nagyon vicces vagy. Mintha nekem olyan jó lenne.

ÁKOS Miért is ne lenne?

VIRÁG Hát mert... Izé..

TOMI Na, hagyd már. Nem tehet róla, hogy mindenhez ért. És amúgy én sem panaszkodom. Ha nincs ez az egész, nem ismerem meg Fruzsit és nem költözünk össze és..

ÁKOS Összeköltöztök?

TOMI Ahogy kiszabadulunk, már költözik is hozzám. Szabaddá tettem az összes szekrényem felét. És kifestettem szürke-türkizre a falakat. Együtt választottuk a festéket.

ÁKOS A gyereketek nevét mikor tervezitek el?

TOMI Ha fiú lesz akkor Alex, ha lány akkor Olga.

VIRÁG Te tényleg nem vagy semmi. Látjátok? Ez a vírus mindenkinek csak használ. A bolygó újraéled, mindenki párt talál.

ÁKOS Kivéve én. Mi válunk.

TOMI Váltok?

ÁKOS Igen, tegnap kiköltöztem a kisházba a kert végébe.

VIRÁG Sajnálom.

ÁKOS De legalább a biznisz virágzik ezerrel, jól fogy a szappan meg a maszk. Szóval legalább gazdag elvált férfi leszek.

VIRÁG Tudjátok mit, ha ennek vége eljöttök hozzám Fapapucslendbe. És jól beszívunk és leisszuk magunkat a sárga földig.

TOMI Miért? Most nem azt csináljuk?

VIRÁG De. Csak azért más, ha élőben toljuk.

ÁKOS Ám legyen. Végre kipróbálom én is azt a cuccot.

*Színpad elsötétül, majd újra világos. Virág, Ákos* *és Tomi chatelnek.*

7.CHAT

VIRÁG Pezsgő megvan?

ÁKOS Aha.

TOMI Igen. Igen.

ÁKOS Na, de nagy hírem van így a végére, úgyhogy, ha jövő héten találkozunk, akkor...

VIRÁG Na mondjad már!

ÁKOS Szóval úgy tűnik, hogy eggyel többen leszünk.

VIRÁG Ezt most nem értem. Nem váltok?

ÁKOS Nem. Rájöttem, hogy mindenért a gyerekek a hibásak, úgyhogy most drákói szigor van és Emese is rájött, hogy ez a liberális nevelési szar nem vezet sehova.

TOMI Gratulálok, még épp időben.

ÁKOS Elmagyaráztam neki, hogy azzal, hogy szexxel büntet, igazából engem nem büntet, úgyhogy most napi kétszer elég neki. Bosszúból teregethetek meg porszívózhatok én. A végén még kiderül, hogy nekem is van rejtett tehetségem valamihez. Remekül tudok port törölni.

VIRÁG Te szegény férfi. Előbb utóbb bele fogsz halni a házimunkába.

ÁKOS Sanszos, de holnaptól meg minden visszatér a régibe, én meg végre kiszabadulok és jöhet a foci meg a sörözés.

TOMI Alig várom, hogy elmehessünk partyzni. És ha már itt tartunk nekem is van egy bejelentenivalóm.

VIRÁG Jézus Mária. Mi történt? Nővé operáltatod magad?

TOMI Kedves, de nem. Megkértem Fruzsi kezét és igent mondott.

*Virág és Ákos döbbenten néznek.*

ÁKOS De hiszen még sosem találkoztatok.

VIRÁG Alig ismered! Mióta? Két hónapja?

ÁKOS És még azt sem tudod milyen az illata.

VIRÁG És még csak nem is szexeltetek.

TOMI Igen, még csak két hónapja ismerem, de többet tudok róla, már bocs, mint rólatok kettőtökről összesen. Két hónap alatt szinte éjjel nappal együtt vagyunk. Ismerem a családját, a barátait. És. és. Szexeltünk. Ugyan csak virtuálisan. De életem legjobb szexe volt.

VIRÁG Szegénykém. Elég szar életed lehetett eddig.

ÁKOS Te nem vagy normális. Ez a karantén teljesen betett neked.

TOMI Amúgy nagyon jó illata van. Elküldte egy felsőjét, egy sálját, meg egy hajtincsét futárral. És már tudom, hogy milyen parfümöt meg sampont használ.

ÁKOS A használt zokniját nem küldte el?

VIRÁG Hát. Ez. Bocs Ákos, de ez azért tényleg cuki.

ÁKOS Nem cuki, inkább talán szexi. Bár zoknit is küldhetett volna. Azt hiszem egészen begerjedtem erre.

VIRÁG Te vagy a beteg, nem ő.

ÁKOS Tényleg, hallottátok, hogy végül a Sári is elkapta?

VIRÁG Neee, és jól van?

ÁKOS Fél szemére megvakult, de amúgy igen.

VIRÁG Micsoda? Te jó Isten.

ÁKOS Nyugi, Argentínában elkapott valami szaruhártya fertőzést valami békától, attól vakult meg. A vírustól csak köhögött egy kicsit.

VIRÁG Te tényleg teljesen hülye vagy. Ja, amúgy nem is mondtam. Megoldódott a fő problémánk itt. Hétfőn legalizálták a kokaint és államilag szabályozták az árát. Úgyhogy most mindenki nagyon happy arra a fél órára, amíg tart a hatása, aztán mindenki depressziós lesz és megy az újabb adagért.

ÁKOS Te most szivatsz.

VIRÁG Nem dehogy, nem szoktam viccelni. Tudod, nincs humorérzékem.

TOMI És így lett a járvány végső győztese a holland állam.

ÁKOS Na megyek inkább, és bekapcsolom a tévét.

TOMI Én is fent vagyok, nézem a honlapon.

VIRÁG *(szomorúan)* Itt is most jelentik be. Hát akkor ennyi volt srácok.

*Tomi és Ákos felemelik a pezsgőspoharat.*

ÁKOS Akkor igyunk a szabadulásra!

TOMI Mi a fasz? Neeeee. Neeeee.

ÁKOS Ezt nem hiszem el. Én ezt már nem bírom tovább.

VIRÁG *(örül, próbálja leplezni, de beleiszik a pezsgőbe)* Még egy hónap? óóóóó. Akkor megtanulhatok spanyolul is.

*Sötét*

2020